1848 júliusában ügyvédi gyakorlatra ment, azonban már szeptember 3-án a Pozsony vármegyei önkéntesek soraiba lépett. Onnét október 7-én a 15. honvéd-zászlóaljba lépett és végigharcolta a 48-as szabadságharcot. 1849. augusztus 13-án tette le a fegyvert. Aradon kényszersorozták az osztrák hadseregbe, de kolerás lett, felgyógyulva megszökött, Mezőkovácsházán és 1850 decemberéig a Csanád vármegyei pusztákon és Simándon bujkált, míg szülei felmentést szereztek, s a szülői házhoz visszatérhetett.